Title: ประกาศกรมการขนส่งทางบก เรื่อง กำหนดหลักเกณฑ์ วิธีการ และเงื่อนไข การจัดทำประวัติคนขับรถยนต์สาธารณะ รถยนต์บริการธุรกิจ และรถยนต์บริการทัศนาจร พ.ศ. 2557

ประกาศกรมการขนส่งทางบก

ประกาศกรมการขนส่งทางบก
เรื่อง
กำหนดหลักเกณฑ์ วิธีการ และเงื่อนไข การจัดทำประวัติคนขับ
รถยนต์สาธารณะ
รถยนต์บริการธุรกิจ และรถยนต์บริการทัศนาจร
พ.ศ. ๒๕๕๗

ตามที่ได้มีประกาศกรมการขนส่งทางบก เรื่อง
การจัดทำประวัติคนขับรถยนต์สาธารณะ รถยนต์บริการธุรกิจ รถยนต์บริการทัศนาจร
ลงวันที่ ๑๔ ธันวาคม พ.ศ. ๒๕๔๘ ไว้แล้ว นั้น

โดยที่การจัดทำประวัติคนขับรถยนต์สาธารณะ รถยนต์บริการธุรกิจ
และรถยนต์บริการทัศนาจร
ตามประกาศดังกล่าวยังมีรายละเอียดของข้อมูลประวัติคนขับรถไม่ครบถ้วนสมบูรณ์และไม่สอดคล้องกับระบบสารสนเทศที่พัฒนาขึ้นใหม่
สมควรปรับปรุงการจัดทำประวัติคนขับรถเสียใหม่ให้มีความเหมาะสมและมีประสิทธิภาพมากยิ่งขึ้น
อาศัยอำนาจตามความในข้อ ๗ แห่งกฎกระทรวงกำหนดเครื่องแต่งกาย เครื่องหมาย
ประวัติคนขับรถบัตรประจำตัวคนขับรถ
และการแสดงบัตรประจำตัวคนขับรถยนต์สาธารณะรถยนต์บริการธุรกิจ รถยนต์บริการทัศนาจร
และรถจักรยานยนต์สาธารณะ พ.ศ. ๒๕๕๕
อธิบดีกรมการขนส่งทางบกจึงออกประกาศกำหนดหลักเกณฑ์ วิธีการ และเงื่อนไข
การจัดทำประวัติคนขับรถยนต์สาธารณะ รถยนต์บริการธุรกิจ และรถยนต์บริการทัศนาจรไว้
ดังต่อไปนี้

ข้อ ๑  ให้ยกเลิกประกาศกรมการขนส่งทางบก เรื่อง
การจัดทำประวัติคนขับรถยนต์สาธารณะ รถยนต์บริการธุรกิจ รถยนต์บริการทัศนาจร
ลงวันที่ ๑๔ ธันวาคม พ.ศ. ๒๕๔๘

ข้อ ๒  ในประกาศนี้
รถยนต์สาธารณะ ได้แก่
รถยนต์รับจ้าง รถยนต์รับจ้างระหว่างจังหวัด รถยนต์รับจ้างสามล้อ และรถยนต์สี่ล้อเล็กรับจ้าง

ข้อ ๓  เจ้าของรถยนต์สาธารณะ
รถยนต์บริการธุรกิจ
หรือรถยนต์บริการทัศนาจรต้องจัดทำประวัติคนขับรถที่ปฏิบัติหน้าที่อยู่กับตนตามแบบแนบท้ายประกาศนี้
และให้เก็บรักษาไว้ ณ ที่ทำการของตนเพื่อให้สามารถตรวจสอบได้ตลอดเวลาที่คนขับรถนั้นยังคงปฏิบัติหน้าที่ขับรถอยู่กับตน
กรณีที่คนขับรถไม่ได้ปฏิบัติหน้าที่ขับรถอยู่กับตนแล้วให้เก็บรักษาประวัติคนขับรถนั้นไว้อีกหกเดือนนับแต่วันที่คนขับรถพ้นจากการปฏิบัติหน้าที่ขับรถแล้ว

ข้อ ๔  เจ้าของรถยนต์สาธารณะ รถยนต์บริการธุรกิจ
หรือรถยนต์บริการทัศนาจรต้องจัดส่งข้อมูลประวัติคนขับรถตามข้อ ๓
ให้นายทะเบียนที่รถนั้นจดทะเบียนอยู่
โดยครั้งแรกให้จัดส่งพร้อมกับการยื่นขอจดทะเบียนรถ
หรือการยื่นขอเปลี่ยนประเภทรถเป็นรถยนต์สาธารณะ
รถยนต์บริการธุรกิจหรือรถยนต์บริการทัศนาจร แล้วแต่กรณี
และครั้งต่อไปให้จัดส่งก่อนหรือพร้อมกับการยื่นขอเสียภาษีประจำปีของทุกปี
โดยวิธีการอย่างใดอย่างหนึ่ง ดังต่อไปนี้
(๑) ให้บุคคลนำส่งเป็นเอกสารหรือแผ่นบันทึกข้อมูล
(๒) จัดส่งโดยทางจดหมายอิเล็กทรอนิกส์ (E-Mail)
(๓) จัดส่งโดยผ่านระบบสารสนเทศของกรมการขนส่งทางบก
(๔) จัดส่งโดยวิธีการอื่นนอกจากวิธีการตาม (๑) - (๓)
ตามที่นายทะเบียนกำหนด

ข้อ ๕  ในกรณีที่มีการเปลี่ยนตัวผู้ปฏิบัติหน้าที่ขับรถหรือมีการเปลี่ยนแปลงข้อมูลประวัติคนขับรถเดิม
เจ้าของรถยนต์สาธารณะ รถยนต์บริการธุรกิจ หรือรถยนต์บริการทัศนาจร
ต้องจัดส่งข้อมูลประวัติคนขับรถที่มีการเปลี่ยนแปลงโดยวิธีการอย่างใดอย่างหนึ่งตามข้อ
๔ ให้แก่นายทะเบียนที่รถนั้นจดทะเบียนอยู่ภายในยี่สิบสี่ชั่วโมงนับแต่เวลาที่มีการเปลี่ยนตัวผู้ปฏิบัติหน้าที่ขับรถหรือเปลี่ยนแปลงข้อมูลประวัติคนขับรถ

ข้อ ๖[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๑๖ มิถุนายน พ.ศ. ๒๕๕๗
อัฌษไธค์
 รัตนดิลก ณ ภูเก็ต
อธิบดีกรมการขนส่งทางบก

[เอกสารแนบท้าย]

๑. แบบรายงานประวัติผู้ขับรถยนต์สาธารณะ รถยนต์บริการ
รถยนต์บริการทัศนาจร

(ดูข้อมูลจากภาพกฎหมาย)

ปริยานุช/ผู้จัดทำ
๘ กรกฎาคม ๒๕๕๗

ปริญสินีย์/ผู้ตรวจ
๘ กรกฎาคม ๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๑๒๒ ง/หน้า ๒๕/๒ กรกฎาคม ๒๕๕๗